Boek: ‘Vrydag is ek verlief’ – Cecilia SteynCecilia Steyn Ella Olivia is ŉ kranige lysiemaker wat haar hele lewe fyn probeer beplan, want sy glo alle slegte dinge gebeur op Vrydae. Ná ŉ belaglike voorval waarin sy ŉ meme geword het (natuurlik op ŉ Vrydag), is haar aanvaarding op die nippertjie by Kovsies om medies te studeer ŉ nuwe begin vir haar. Maar ná nóg ŉ belaglike verwarring bevind sy haarself in die laaste situasie waarin sy wil wees: die kollig. Sy moet Con Trubleau, gewilde kitaarspeler en hoofsanger van die boyband Vuurvreter, se fake meisie wees. Dít is só volkome nie deel van haar plan nie. Vrydag is verlief is ŉ jeugverhaal uit die pen van Cecilia Steyn. Die boek het pas by Lapa Uitgewers verskyn. Steyn is ŉ skrywer van Orkney in Noordwes. Sy is in Welkom in die Vrystaat gebore. Ná matriek begin sy ŉ loopbaan in die apteekbedryf waar sy baie jare lank as takadministreerder werk. In 2014, onder die mentorskap van haar broer en bekende skrywer, Fanie Viljoen, waag sy vir die eerste keer haar hand aan die skryfkuns. In 2015 woon sy ŉ ATKV-skryfskool by die NWU by. Steyn behaal sukses in die jeug-genre met verhale soos Die meisie op die dak (Lapa Uitgewers) en die Tienerharte- en #PresiesAnders-reekse (Human & Rousseau). Haar Lea Lief-reeks (Lapa Uitgewers) is ook gewild onder jonger lesers, veral omdat dit ŉ sterk omgewings- en bewaringsfokus het. In 2017 ontvang sy ŉ ATKV-Kinderboektoekenning vir Tienerharte 2: Hartedief en in 2018 vir #PresiesAnders: Eksperimente en eerste soene. Prys: R190,00* *Prys onderworpe aan verandering Koop die boek by Graffiti Boeke